Diari Oficial de la Generalitat Valenciana


Sumari del DOGV 8517, del 29-03-2019 (2019/2868)

RESOLUCIÓ de 21 de març de 2019, del director general de Relacions amb les Corts, per la qual es publica el Conveni marc entre la Generalitat, a través de la Vicepresidència i Conselleria d'Igualtat i Polítiques Inclusives, la Diputació Provincial de València, la Universitat de València - Estudi General, la Mancomunitat de la Ribera Alta i l'Ajuntament d'Alzira, per a la constitució d'un laboratori social especialitzat en serveis socials, a la comarca de la Ribera Alta.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8517

Data del DOGV
:   29-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2868


Data del document
:   21-03-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 de març de 2019, del director general de Relacions amb les Corts, per la qual es publica el Conveni marc entre la Generalitat, a través de la Vicepresidència i Conselleria d'Igualtat i Polítiques Inclusives, la Diputació Provincial de València, la Universitat de València - Estudi General, la Mancomunitat de la Ribera Alta i l'Ajuntament d'Alzira, per a la constitució d'un laboratori social especialitzat en serveis socials, a la comarca de la Ribera Alta. [2019/2868]  
  
  
La Generalitat a través de la Vicepresidència i Conselleria d'Igualtat i Polítiques Inclusives, la Diputació Provincial de València, la Universitat de València - Estudi General, la Mancomunitat de la Ribera Alta i l'Ajuntament d'Alzira han subscrit, prèvia tramitació reglamentària, el dia 5 de desembre de 2018, el Conveni marc per a la constitució d'un laboratori social especialitzat en serveis socials, a la comarca de la Ribera Alta, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 21 de març de 2019 i número 206/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 21 de març de 2019.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Vicepresidència i Conselleria d'Igualtat i Polítiques Inclusives, la Diputació Provincial de València, la Universitat de València - Estudi General, la Mancomunitat de la Ribera Alta i l'Ajuntament d'Alzira, per a la constitució d'un laboratori social especialitzat en serveis socials, a la comarca de la Ribera Alta  
  
València, 5 de desembre de 2018  
  
Reunits  
D'una part, Mónica Oltra Jarque, vicepresidenta del Consell i consellera d'Igualtat i Polítiques Inclusives, nomenada per Decret 8/2015, de 29 de juny, del president de la Generalitat, pel qual es nomena vicepresidenta, consellers/es, secretària i portaveu del Consell (DOGV 7560, 30.06.2015), i que es troba autoritzada per a la firma d'aquest conveni per Acord del Consell de data 30 de novembre de 2018.  
  
D'una altra part, Antoni F. Gaspar Ramos, com a president de la Diputació Provincial de València, amb domicili social a València, plaça de Manises, 4 (CP 46317) i amb CIF B5459980M, que actua en nom i representació d'aquesta, legitimat per a aquest acte en virtut de l'article 34.1.b de la Llei 7/1985, de 2 de abril, reguladora de les bases del règim local, conforme a l'Acord del Ple de 30 d'octubre de 2018.  
  
D'una altra part, Txema Peláez Palazón, com a president de la Mancomunitat Ribera Alta, amb domicili social a Alzira, carrer del Taronger, 116 (CP 46693), i amb CIF P-2069213-M, que actua en nom i representació d'aquesta, legitimat per a aquest acte en virtut de l'Acord del Ple adoptat el 12 de juliol de 2018.  
D'una altra part, Diego Gómez García, en condició d'alcalde president de l'Ajuntament d'Alzira, amb domicili social a Alzira, carrer de Sant Roc, 6 (CP 46398), i amb CIF C-9087958-R, que actua en nom i representació d'aquest, legitimat per a aquest acte en virtut de l'Acord de la Junta de Govern Local de 12 de juny de 2018.  
I d'una altra part, María Vicenta Mestre Escrivá, com a rectora de la Universitat de València - Estudi General, amb domicili social a València, avinguda de Blasco Ibáñez, número 13, de València (CP 46793), i amb CIF R-5273136-U, legitimada per a aquest acte en virtut de l'article 94 dels Estatuts de la Universitat de València, aprovats per Decret 128/2004, de 30 de juliol, del Consell de la Generalitat (DOGV 4811, 3 d'agost), i facultada a partir del seu nomenament pel Decret 41/2018, de 6 d'abril, del Consell de la Generalitat (DOGV 8270, 10 d'abril).  
Les parts intervenen en la representació i amb les facultats que els seus respectius càrrecs els confereixen, i es reconeixen capacitat i legitimació suficients en dret per a atorgar aquest conveni, i a aquest efecte,  
  
  
Exposen  
I. Que la Constitució Espanyola, en el seu article 9.2, disposa que «correspon als poders públics promoure les condicions perquè la llibertat i la igualtat de l'individu i dels grups en què s'integra siguen reals i efectives; remoure els obstacles que impedisquen o dificulten la seua plenitud i facilitar la participació de tots els ciutadans en la vida política, econòmica, cultural i social».  
II. D'acord amb això, l'article 10 de l'Estatut d'Autonomia de la Comunitat Valenciana estableix que «la Generalitat defensarà i promourà els drets socials dels valencians que representen un àmbit inseparable del respecte dels valors i drets universals de les persones i que constitueixen un dels fonaments cívics del progrés econòmic, cultural i tecnològic de la Comunitat Valenciana».  
III. Que, igualment, l'Estatut d'Autonomia de la Comunitat Valenciana, en el seu article 49, apartats 24 i 27, estableix la competència exclusiva de la nostra Comunitat en matèria de serveis socials, joventut i promoció de la dona, així com en matèria de les institucions públiques de protecció i ajuda de menors, joves, emigrants, tercera edat, persones amb discapacitat i altres grups o sectors necessitats de protecció especial.  
IV. A la Vicepresidència i Conselleria d'Igualtat i Polítiques Inclusives li corresponen, en virtut del Decret 103/2015, de 7 de juliol, del Consell, les competències de l'Administració de la Generalitat en matèria de polítiques de prestació social, serveis socials, dependència, persones amb discapacitat, família, majors, menors, adopcions, joventut, dona, igualtat, immigració i voluntariat social.  
V. En l'àmbit de la Generalitat, el Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, atorga a aquest òrgan la direcció i execució de la política del Consell en matèria de polítiques de prestació social, serveis socials, dependència, persones amb discapacitat, família, majors, menors, adopcions, joventut, dona, igualtat, immigració i voluntariat social.  
  
VI. En desenvolupament de les previsions estatutàries, la Llei 5/1997, de 25 de juny, per la qual es regula el sistema de serveis socials en l'àmbit de la Comunitat Valenciana, estableix, en el seu article 4, que les actuacions en l'àmbit dels serveis socials tendiran a establir una política social per a superar les condicions que donen lloc a la pobresa i a la desigualtat social, evitant i corregint els mecanismes que originen la marginació i promovent majors cotes de benestar social. Així mateix, en el seu article 5.i, estableix com a competència de la Generalitat investigar, documentar i formar en la problemàtica que presenten els diferents sectors de serveis socials, promovent en aquest context la col·laboració amb la Universitat i altres fòrums formatius, educatius, culturals, sindicals i empresarials.  
VII. Així mateix, l'article 7 de la Llei de bases de règim local disposa que «les competències pròpies de les entitats locals s'exerceixen en règim d'autonomia i sota la pròpia responsabilitat, atenent sempre la deguda coordinació en la seua programació i execució amb les altres administracions públiques».  
VIII. L'article 25 de la mateixa llei disposa que «el municipi, per a la gestió dels seus interessos i en l'àmbit de les seues competències, pot promoure activitats i prestar els serveis públics que contribuïsquen a satisfer les necessitats i aspiracions de la comunitat veïnal...».  
IX. Pel que fa a les províncies, en el mateix sentit es pronuncia l'article 31.2 de l'esmentada Llei de bases, que estableix que «són finalitats pròpies i específiques de la província garantir els principis de solidaritat i equilibri intermunicipals, en el marc de la política econòmica i social, i, en particular: a) Assegurar la prestació integral i adequada en la totalitat del territori provincial dels serveis de competència municipal; i b) Participar en la coordinació de l'Administració local amb la de la comunitat autònoma i la de l'Estat».  
X. Que l'article 1 de la Llei orgànica 6/2001, de 21 de desembre, d'universitats, disposa que «la Universitat realitza el servei públic de l'educació superior mitjançant la investigació, la docència i l'estudi, sent funcions de la Universitat al servei de la societat: a) La creació, desenvolupament, transmissió i crítica de la ciència, de la tècnica i de la cultura; b) La preparació per a l'exercici d'activitats professionals que exigisquen l'aplicació de coneixements i mètodes científics i per a la creació artística; c) La difusió, la valoració i la transferència del coneixement al servei de la cultura, de la qualitat de la vida, i del desenvolupament econòmic; i d) La difusió del coneixement i la cultura a través de l'extensió universitària i la formació al llarg de tota la vida».  
  
XI. Que la Universitat de València és una entitat de dret públic dotada de personalitat jurídica i patrimoni propi, que gaudeix d'autonomia, d'acord amb el que estableixen la Constitució i les lleis, per a l'exercici del servei públic d'educació superior, mitjançant l'estudi, la investigació, la docència, la transferència de coneixement a la societat i l'extensió universitària. I, per això, assumeix, com a objectiu, la vinculació amb el seu entorn, per a millorar les condicions de vida dels ciutadans als quals serveixen, col·laborant en el seu desenvolupament socioeconòmic; sent, en conseqüència, un principi de la seua activitat la contribució al desenvolupament cultural, social i econòmic de la societat; i, procurant la projecció més gran possible de les seues activitats.  
XII. En el seu caràcter multisectorial i pluridisciplinar, la Universitat de València desenvolupa activitats de docència, recerca i desenvolupament científic i tecnològic, i compta amb una dilatada experiència en la realització de projectes d'investigació i estudis sobre polítiques públiques, duts a terme pels diferents departaments universitaris que acrediten els seus coneixements, capacitat i experiència provada en la realització d'aquest tipus de treballs.  
XIII. Que els serveis socials, com a sistema de proximitat i d'atenció fonamentalment a les persones, necessita de la generació d'investigació científica que ajude a determinar les millors polítiques a desenvolupar, si és fonamental el paper de les universitats públiques com a generadores de coneixement mitjançant el desplegament de cerques aplicades.  
XIV. La Universitat de València, com a centre d'investigació i especialització teòrica i pràctica en el camp del desenvolupament social local, té, entre les seues finalitats, impulsar i promoure qualsevol iniciativa encaminada a potenciar l'estudi i la investigació en el camp del desenvolupament local i la cohesió social, els objectius de la qual són propiciar el desenvolupament humà mitjançant treballs d'intervenció comunitària davant situacions de vulnerabilitat i exclusió social; aprofundir en l'estat del benestar i en els processos de participació social, concertació i dinamització social.  
XV. En la redacció d'aquest conveni s'ha observat el que s'estableix en el Decret 176/2014, de 10 d'octubre, del Consell, que regula els convenis que subscriga la Generalitat i el seu registre.  
  
Basant-se en aquestes previsions normatives, les parts signatàries,  
  
Manifesten  
1. Que totes les parts tenen, com a objectiu i interés comú, el benestar de la ciutadania i l'obtenció dels màxims nivells possibles de qualitat de vida, per la qual cosa cal determinar les millors polítiques socials a desenvolupar per a la consecució d'aquest objectiu.  
2. Que consideren fonamental el paper de les universitats públiques, com a generadores de coneixement mitjançant el desplegament d'investigacions aplicades, estudis exhaustius, rigorosos i actualitzats de les necessitats socials i la seua evolució temporal, sobretot en l'àmbit dels serveis i les polítiques socials.  
3. Que es considera necessari conéixer el resultat i l'impacte de les actuacions ?prestacions, programes i serveis- dels serveis socials, els seus beneficis, riscos i costos, així com desenvolupar instruments i estratègies socialment innovadores i processos de qualitat, que inclou indicadors socials i sistemes de mesurament i avaluació.  
  
Per tot el que anteriorment s'ha exposat, les parts subscriuen aquest conveni marc de col·laboració (d'ara endavant, conveni marc), amb les següents  
  
Estipulacions  
  
  
Primera. Objecte del conveni  
És objecte d'aquest conveni marc la regulació de la col·laboració entre el Consell, a través de la Vicepresidència i Conselleria d'Igualtat i Polítiques Inclusives, la Diputació Provincial de València, la Mancomunitat de la Ribera Alta, l'Ajuntament d'Alzira i la Universitat de València - Estudi General, a través dels seus departaments, per a la millora contínua dels serveis socials municipals, mitjançant la constitució d'un laboratori social, sense personalitat jurídica, configurat únicament com un espai en el qual concorren les parts signatàries per a investigació aplicada i per a la formació i innovació en matèria de serveis socials en l'àmbit territorial de la comarca de la Ribera Alta.  
  
  
Segona. Objectius del conveni  
Per a la consecució de l'anterior finalitat, els objectius d'aquest conveni són els següents:  
a) Implementar una experiència pionera en el terreny de la col·laboració i la cooperació entre els diferents nivells de les administracions públiques valencianes amb competències en matèria de serveis socials i la Universitat, per a aconseguir la màxima sinergia en la millora dels serveis socials municipals.  
b) Constituir-se en referent de la Comunitat Valenciana en matèries de:  
1. Innovació social.  
2. Experimentació social.  
3. Formació en serveis socials.  
4. Estudi i investigació sobre igualtat i inclusió social, específicament en: promoció de l'autonomia personal, protecció, inclusió social, intervenció, acolliment, convivència i atenció en l'emergència social.  
  
5. Avaluació de polítiques i recursos en serveis socials.  
c) Maximitzar la rendibilitat social de les accions i intervencions desenvolupades des de la Vicepresidència i Conselleria d'Igualtat i Polítiques Inclusives i les àrees de serveis socials de les administracions locals de la comarca de la Ribera Alta.  
d) Dissenyar, elaborar, desenvolupar i provar nous indicadors de mesura de les necessitats socials i realitzar l'explotació de fonts i bases de dades específiques que permeten explorar sistemes d'informació útils per a la planificació i avaluació dels serveis socials municipals.  
  
e) Realitzar anàlisi de cost-benefici dels centres, recursos i programes d'acció social a la Ribera Alta.  
f) Establir criteris objectius i científics que faciliten l'avaluació de l'eficàcia i l'eficiència de les inversions i polítiques realitzades en matèria de serveis socials, amb la finalitat de maximitzar la seua rendibilitat i poder així dirigir els recursos existents cap a les necessitats més urgents i prioritàries a cada moment.  
g) Generar un banc de bones pràctiques en matèria de serveis socials, perquè servisquen de difusió i estímul a la generació d'idees i iniciatives noves en matèria d'intervenció social comunitària.  
h) Incrementar l'impacte de les estratègies, actuacions i inversions en matèria de serveis socials, mitjançant l'aplicació de les conclusions i resultats de les investigacions i avaluacions de programes socials que es puguen dur a terme.  
i) Establir mecanismes de coordinació amb xarxes d'estudi i investigació relacionades amb els serveis socials, tant nacionals com internacionals, per a la posada en comú d'experiències en seminaris, fòrums i intercanvis.  
j) Difondre els resultats de les anàlisis realitzades.  
k) Organitzar cursos específics, jornades, tallers, trobades, congressos, activitats d'estudi i investigació, publicacions, així com qualsevol altra actuació que estiga relacionada amb la finalitat d'aquest conveni, a fi de servir de punt de trobada entre diverses experiències, i també per a la difusió de productes i resultats, sensibilització i generació d'iniciatives.  
  
Tercera. Obligacions econòmiques  
L'aplicació i execució d'aquest conveni, en què s'inclou a aquest efecte tots els actes jurídics que pogueren dictar-se en la seua execució i desplegament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
Quarta. Naturalesa del conveni  
Aquest conveni marc és de caràcter administratiu i es troba exclòs de l'àmbit d'aplicació de la Llei 9/2017, de 8 de novembre, de contractes del sector públic.  
  
Cinquena. Execució del conveni marc  
Aquest conveni marc manifesta la voluntat de les parts per a impulsar i realitzar futures actuacions concretes derivades de les contingudes en aquest conveni marc, que es formalitzaran necessàriament mitjançant convenis específics de col·laboració (d'ara endavant, convenis específics) subscrits entre qualsevol de les parts sotasignants, en els quals s'indicarà, entre altres continguts, els aspectes següents:  
  
- Definició de l'objecte que es persegueix.  
- Les obligacions i drets de cada part, d'acord amb les competències de cadascuna d'aquestes.  
- Descripció del pla de treball, que inclourà les diferents fases d'aquest i la cronologia del seu desenvolupament.  
- Si escau, pressupost total i mitjans materials i humans que requerisca el programa o projecte, especificant les aportacions de cada administració.  
- Normes per a la coordinació, execució i seguiment del projecte.  
  
- Noms de les persones que es responsabilitzaran del seguiment del conveni específic.  
- Aspectes relacionats amb la confidencialitat de la informació i dels resultats.  
- Regulació de la propietat intel·lectual i industrial que del conveni específic puga derivar-se.  
En relació amb el personal de les institucions que participen en aquestes actuacions, en cap cas es derivarà cap vincle jurídic ni relació laboral ni estatutària amb l'altra part, ni més compromisos que els estipulats en aquest conveni marc.  
Els convenis específics subscrits arran d'aquest conveni marc observaran el que estableix el Decret 176/2014, de 10 d'octubre, del Consell, pel qual es regulan els convenis que subscriga la Generalitat i el seu registre.  
  
Sisena. Difusió de la col·laboració  
Les entitats signatàries es comprometen a destacar la seua mútua col·laboració en tots els mitjans que s'utilitzen, i respectaran en tot cas les directrius d'imatge externa que s'indiquen per totes les parts, i també els logotips, marques i la resta d'elements distintius de cada part. Qualsevol forma de col·laboració conjunta realitzada en l'àmbit d'aquest conveni marc haurà de reconéixer i fer constar la participació de les parts. Addicionalment, es comprometen a donar la màxima difusió possible de les activitats a través dels seus canals habituals i, especialment, a través d'internet o altres suports electrònics i la utilització d'enllaços en les pàgines de les entitats signatàries.  
  
Setena. Difusió dels resultats  
A fi d'aconseguir la màxima difusió dels resultats dels projectes d'investigació, les actuacions que es realitzen com a conseqüència dels convenis específics particulars derivats d'aquest conveni marc, podran ser divulgades indistintament per qualsevol de les cinc institucions signatàries d'aquest conveni marc a les quals estiguen adscrits els equips professionals que els implementen, d'acord amb les estipulacions dels convenis específics corresponents.  
  
En qualsevol cas s'ha de respectar la Llei orgànica 15/1999, de 13 de desembre, de protecció de dades de caràcter personal i les seues disposicions de desenvolupament.  
  
Huitena. Comissió mixta de seguiment i control del conveni  
El seguiment i control de la implementació d'aquest conveni seran duts a terme per una comissió mixta integrada per  
- El delegat o delegada del Consell per al Model Social Valencià o persona en qui delegue. En el cas de delegació, es procurarà la presència equilibrada de dones i homes.  
- La presidenta o el president de la Diputació Provincial de València o persona en qui delegue.  
- El president o presidenta de la Mancomunitat de la Ribera Alta o persona en qui delegue.  
- L'alcalde o alcaldessa d'Alzira o persona en qui delegue.  
- El rector o rectora de la Universitat de València o persona en qui delegue.  
La comissió estarà presidida, de manera rotativa i per períodes d'un any i sis mesos, per cadascuna de les institucions sotasignants, i començaran per la Delegació del Consell per al Model Social Valencià.  
  
La Secretaria de la comissió correspondrà, de manera rotativa i per períodes d'un any i sis mesos, a cadascuna de les institucions sotasignants, i començarà per la Diputació Provincial de València.  
Totes les institucions signatàries hauran de tindre còpia de les actes, acords i informes al fet que puga emetre la comissió en el desenvolupament i execució de les seues funcions. En l'àmbit de la Generalitat es remetran a la Delegació del Consell per al Model Social Valencià.  
D'acord amb el que estableix l'article 9 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, aquesta comissió mixta realitzaria les funcions següents:  
1. Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes en els convenis específics, incloent a aquest efecte la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits derivats d'aquest.  
2. Informar les parts dels retards i incidències que es puguen presentar durant l'execució dels convenis subscrits derivats d'aquest, així com, si escau, proposar les actualitzacions o modificacions corresponents en les anualitats derivades del retard.  
3. Emetre, si ho acorda la comissió, un informe o valoració final sobre el grau de compliment dels objectius consignats en el conveni marc.  
  
En allò no previst en aquest conveni marc, la comissió de seguiment s'haurà d'ajustar, quant al seu funcionament, a tot el que s'estableix en la Llei 40/2015, de 1 d'octubre, de règim jurídic del sector públic, que regula els òrgans col·legiats, i en el Decret 176/2014, de 10 d'octubre, del Consell, abans esmentat.  
  
Novena. Vigència del conveni marc  
Aquest conveni marc entrarà en vigor el dia de la seua signatura, i tindrà una durada màxima inicial de quatre anys, sense limitació de possibles pròrrogues, que seran expresses en qualsevol cas, a quatre anys addicionals més. No obstant això, qualsevol de les parts podrà, en tot moment, incloure les seues eventuals pròrrogues i posar fi a la seua participació, formulant denúncia escrita davant de les altres parts, amb una antelació mínima de dos mesos a la data en què finalitze el conveni per part seua.  
La finalització d'aquest conveni marc, siga com siga la causa, suposarà automàticament i sense necessitat de cap formalitat, la finalització dels convenis específics que s'hagueren subscrit a l'empara d'aquest, excepte quan en el mateix conveni específic s'haguera disposat expressament el contrari. En aquest cas, el conveni específic continuarà vigent fins a la completa realització del seu objecte.  
  
Deu. Causes de resolució  
Aquest conveni es pot resoldre per les causes següents:  
1. Per l'expiració del termini de durada d'aquest.  
2. Per mutu acord entre les parts.  
3. Per l'incompliment per qualsevol de les parts de les condicions establides en aquest conveni.  
4. Per decisió judicial declaratòria de la nul·litat del conveni.  
  
Onze. Resolució de controvèrsies  
Les qüestions litigioses a les quals puga donar lloc la interpretació, modificació, efectes o resolució d'aquest conveni marc hauran de resoldre's de mutu acord o, si escau, mitjançant la comissió de seguiment que s'hi ha previst. Si no és possible aconseguir l'esmentat acord, aquestes seran sotmeses a la jurisdicció contenciosa administrativa i als jutjats i tribunals de la ciutat de València.  
  
Dotze. Publicitat i transparència  
D'acord amb el que estableix l'article 20 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, es publicarà en el Diari Oficial de la Generalitat Valenciana  
  
De conformitat amb el que estableix la Llei 19/2013, de 9 de desembre, de transparència, accés a la informació pública i bon govern, i també la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i per a un adequat compliment de les exigències de publicitat activa, pel que fa a la publicació dels convenis, aquest conveni serà objecte de publicació en el portal de transparència de la Generalitat. Així mateix, les institucions signatàries es comprometen a publicar-ho en els seus portals de transparència, en estar sotmeses a les exigències de publicitat activa previstes en la Llei valenciana 2/2015, de 2 d'abril.  
  
I en prova de conformitat amb tot el que s'hi ha exposat, les parts signen aquest document per sextuplicat, a un sol efecte, en el lloc i data indicats ut supra.  
  
La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
El president de la Diputació Provincial de València: Antoni F. Gaspar Ramos.  
La rectora de la Universitat de València - Estudi General: María Vicenta Mestre Escrivá.  
L'alcalde president de l'Ajuntament d'Alzira: Diego Gómez García.  
  
El president de la Mancomunitat Ribera Alta: Txema Peláez Palazón.